《沁园春 赠混真子只诀》
宋代·王玠

道隐无名，包含万象，总在身心。若一言勘破，本来面目，不生不灭，耀古腾今。

返照回光，存神绝念，直下承当莫外寻。忠言守，这些儿妙处，至理玄深。

真中不许容针。好把阳炉炼浊阴。待阳生冬至，重门深锁，乌飞兔走。

虎啸龙吟。片饷回旋，半时交姤，大地山河尽变金。

超三界，作蓬莱仙子，寒暑无侵。

作者简介：（?—1132）宋长洲人，一作善化人，字介玉。为舒蕲镇抚使孔彦舟幕属。彦舟谋叛，问计于玠，玠谕以顺逆，彦舟怒而囚之。逾数日复问之，玠言词愈切，因与妻子俱被害于龙眼矶。